Diari Oficial de la Generalitat Valenciana


Sumari del DOGV 3218, del 06-04-1998 (1998/2501)

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord Marc de col·laboració entre la Generalitat Valenciana i l'Ajuntament d'Alacant per a la modernització dels sistemes d'informació municipals.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/2501


Data del document
:   06-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord Marc de col·laboració entre la Generalitat Valenciana i l'Ajuntament d'Alacant per a la modernització dels sistemes d'informació municipals. [1998/X2501]
  
Subscrit, després de la tramitació prèvia reglamentària, entre la Generalitat Valenciana i l'Ajuntament d'Alacant, el dia 9 de febrer de 1998, un Acord Marc de col·laboració per a la modernització dels sistemes d'informació municipals, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0121/98, i que figura com a annex d'aquesta resolució.
  
València, 6 de març de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Acord marc de col·laboració entre la Generalitat Valenciana i l'Excm. Ajuntament d'Alacant per a la modernització dels sistemes d'informació municipals
  
Alacant, 9 de febrer de 1998
  
Reunits
  
D'una banda, l'Honorable Sr. José Luis Olivas Martínez, conseller d'Economia, Hisenda i Administració Pública, facultat per a aquest acte, i per als acords que se'n deriven, en virtut de l'Acord del Ple del Consell, de data 10 de juliol de 1997.
  
I de l'altra, l'Il·lm. Sr. Luis Díaz Alperi, alcalde-president de l'Ajuntament d'Alacant, especialment facultat per a aquest acte, en virtut de l'Acord Plenari de la Corporació, de 3 de desembre de 1996.
  
Actuant tots dos en l'exercici dels seus càrrecs respectius i amb la representació que tenen, es reconeixen competents per a la subscripció d'aquest acord.
  
Manifesten
  
La Generalitat Valenciana, ha posat en marxa el Projecte ASIA (Assistència Integral a Ajuntaments) en el marc del Pla Estratègic de Modernització de les Administracions Valencianes (PEMAV). El seu objectiu fonamental és assistir les administracions locals en les tasques de modernització organitzativa i dels sistemes d'informació i comunicacions.
  
El programa ASIA consta de diversos subprojectes: ajuda tècnica i econòmica directa als ajuntaments, contractació de llicències col·lectives per a totes les administracions locals, desenvolupament de software propi, formació, etc. Des de 1991, en els ajuntaments grans, la Conselleria estimula la instal·lació de la versió vigent del paquet aplicatiu ASIASOFT, que és de la seua propietat.
  
La Generalitat Valenciana i l'Excm. Ajuntament d'Alacant ja han firmat un conveni en 1995 per a desenvolupar els aplicatius necessaris per a la gestió de personal. Per a incloure en un conjunt sistemàtic tot el que s'ha fet i tot el que falta per fer, la Generalitat Valenciana i l'Excm. Ajuntament d'Alacant estan en un permanent procés de col·laboració. És voluntat d'ambdues institucions emparar aquest procés mitjançant aquest acord marc.
  
En conseqüència de tot això, ambdues parts estableixen les següents:
  
Clàusules
  
Primera
  
És objecte d'aquest acord marc establir un entorn general de col·laboració entre la Generalitat Valenciana i l'Excm. Ajuntament d'Alacant per a la modernització de les instal·lacions informàtiques d'aquest últim
  
Segona
  
La Generalitat Valenciana i l'Excm. Ajuntament d'Alacant coordinaran els seus recursos humans en un equip conjunt per a abordar, de forma sistemàtica, la modernització dels sistemes informàtics de l'ajuntament mitjançant l'elaboració d'un Pla de Sistemes i la posterior posada en marxa. La direcció tècnica del projecte correspondrà, conjuntament, al Servei de Coordinació Informàtica de la Conselleria d'Economia, Hisenda i Administració Pública i al Servei d'Informàtica de l'ajuntament.
  
Tercera
  
Anualment la Generalitat Valenciana i l'Excm. Ajuntament d'Alacant firmaran, d'acord amb les indicacions del Pla, un conveni en el qual s'establiran les accions que s'han de desenvolupar. El conveni recollirà, més en concret, les aportacions que cada institució fa al compliment dels objectius. Aquestes aportacions hauran de ser substanciades en béns i/o serveis que, una vegada convinguda la distribució, haurà de contractar cada institució en la part que li corresponga. Les aportacions d'ambdues institucions hauran de situar-se prop del 50% del valor total.
  
Quarta
  
L'Excm. Ajuntament d'Alacant, en el seu procés d'informatització, se subjectarà a les directrius de normalització informàtica de la Conselleria d'Economia, Hisenda i Administració Pública.
  
Cinquena
  
Tot els aplicatius per a ús de l'ajuntament que es desenvolupen tindran el suport de programes anuals de formació per al personal de l'ajuntament.
  
Sisena
  
Com a complement de la formació informàtica per a ajuntaments i en les mateixes condicions que en la clàusula anterior, s'impartirà formació en matèria d'ofimàtica per al conjunt d'usuaris, així com també en matèria d'informàtica professional per als especialistes informàtics de l'ajuntament.
  
Setena
  
Aquest acord es considera de duració indefinida, llevat de denúncia d'alguna de les parts.
  
En prova de conformitat, ambdues parts subscriuen aquest acord en el lloc i en la data amunt indicat, i queden dos exemplars en poder de cadascuna de les parts.
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
L'alcalde-president de l'Ajuntament d'Alacant,
  
LUIS DÍAZ ALPERI